İsrail–Suriya münasibətləri
İsrail–Suriya münasibətləri — İsrail və Suriya arasında diplomatik və iqtisadi əlaqələr. 1948-ci ildə İsrail müstəqillik qazandıqdan bəri hər iki dövlət müharibə vəziyyətindədir. İki ölkə üç böyük müharibədə, yəni 1948-ci ildə İsrailin İstiqlal müharibəsi, 1967-ci ildə Altı günlük müharibə və 1973-cü ildə Yom Kippur müharibəsi zamanı bir-biri ilə mübarizə aparmış və daha sonra Livan vətəndaş müharibəsində və 1982-ci ildə Livan müharibəsində iştirak etmişdir. Qalan müddətdə barışıq müşahidə olunmuşdur. Zaman zaman qonşu dövlətlər arasında barışığa nail olmaq üçün uğursuz cəhdlər edilmişdir. Suriya heç vaxt İsrail Dövlətinin varlığını tanımamışdır və bu günə qədər Suriyaya girmək üçün İsrail pasportlarını qəbul etmir. İsrail Suriyanı da düşmən dövlət olaraq qəbul edir və vətəndaşlarına bu ölkəyə getmələrini qadağan edir. Hər biri XX əsrin ortalarında formalaşdıqdan bəri iki dövlət arasında ikitərəfli diplomatik münasibətlər olmayıb. İki ölkə arasında heç bir iqtisadi və mədəni əlaqələr yoxdur. Bircə müəyyən vətəndaşların sərhəddəki məhdud fəaliyyəti istisnadır. Suriya İsrailin ərəb boykotunda aktiv iştirakını davam etdirir. Hər iki dövlət atəşkəs xəttinin hər iki tərəfində yerləşən Qolan yüksəkliklərindəki Druze kəndlərinin sakinlərinə məhdud alma ticarətinə icazə verir. Atəşkəs xəttindəki sülh vəziyyəti 2011-ci ildə başlayan və bu gün də davam edən Suriyada vətəndaş müharibəsi zamanı pozuldu, ancaq İsrail bu münaqişədə ən az iştirak etdi. Hər iki ölkə Osmanlı İmperiyasının varisləridir. Ölkələr arasındakı dövlət sərhədinin uzunluğu 83 km-dir